Knut Espen Svegaarden kommenterer: David Nielsens umulige «erstatter»-jobb
David Nielsen fikk ikke et helt år på seg før han forsvant ut portene på Marienlyst i Drammen. Kanskje var det for tidlig å konkludere for sportssjef Jostein Flo og styret i Strømsgodset. De lyktes med ansettelsen av Dag-Eilev Fagermo i 2006 og med Deila i 2008. Håpet var et hat trick med Nielsen. Men når du ikke lenger har spillernes fulle tillit, så blir det vanskelig å fortsette for en fotballtrener. Mye har gått galt i Strømsgodset siden Deila reiste. Men sånn er det ofte i klubber som beholder trenerne sine lenge nok til at kulturen deres gror inn i veggene. Når vedkommende trener da en dag forsvinner, så er det som du tar ut stua og kjøkkenet på et hus. Du står igjen og vet ikke helt hvor du skal gjøre av deg. Noen tilfeller som jeg mener er gode: Nils Arne Eggen. Han regjerte, og styrte. så mye og så lenge i Rosenborg (fra 1988-2002) at alle visste at det ville bli tøft for etterfølgerne. Det ble ikke bare tøft, det ble kaotisk for en ellers så stabil klubb på trener- og ledersiden, at det tok syv år, seks trenere, og bytte av stil og trenertype før RBK var dominerende igjen. Da, under Erik Hamrén, var ikke fotballen som ble spilt bra nok, og etter Hamrén har det tatt ytterligere fem år før RBK delvis har funnet seg selv igjen. Under Kåre Ingebrigtsens ledelse ligner i hvert fall RBK på seg selv igjen. I Viking overtok Benny Lennartsson ansvaret for sport i 1988. Viking lå med brukket rygg, på nivå to. Lennartsson fikk sving på Viking, tok både cup- og seriegull, før han forsvant. Lennartsson var så dominerende at Viking falt som et korthus da han forsvant i 1991. Gode ble de ikke før svensken gjorde comeback, og da ble det to cupfinaler før han forsvant igjen. Siden har Viking vært – stort sett – et sørgelig skue. Benny Lennartsson er den eneste som har vunnet noe med Viking siden 1982 ... Trond Sollied lot seg ikke erstatte etter fem år i Bodø/Glimt. Stabæk løftet seg til gull og heder under Jan Jönssons ledelse, men falt sammen da svensken dro videre til Rosenborg (selv om det selvsagt også skyldes økonomi og bom på arena-plasseringen). Da Ronny Deila hadde regjert i Strømsgodset i seks og et halvt år, følte han at han tok klubben så langt det var mulig. Cup- og seriegull ble det, og sporene etter mannen fra Porsgrunn er så dype at det ville bli vrient for nestemann. Det ble det også, for David Nielsen. Laget begynte å trøble raskt etter at Deila forsvant, men mye av oppmerksomheten ble uansett på Martin Ødegaard ut sesongen. Allerede på La Manga i vinter merket jeg at det var noe som skurret i Godset. Det virket ikke som alle trivdes like godt som de hadde gjort under Deilas ledelse. Og det ble neppe bedre da Nielsen – delvis – tok på seg æren for at Martin Ødegaard hadde havnet i Real Madrid. Grunn: Han hadde bygd spillet rundt 15-åringen. Nå skal Strømsgodset bruke de trenerne som hadde mye å si under Ronny Deila, men som har blitt mindre hørt under David Nielsen, for å redde i land det som er igjen av sesongen. Bjørn Petter Ingebretsen og Thomas André Ødegaard har SIF i blodet. Så vil tiden vise om det er nok, eller om Godset går en ny, usikker fremtid i møte.
Det kommer ikke som noe sjokk at Strømsgodset fikk det tøft etter at Ronny Deila dro til Skottland. Når sterke trenere/ledere forsvinner oppstår et vakuum som det ofte blir umulig å fylle.